作者:姚合
標題:酬任疇協律夏中苦雨見寄
內容:銀漢波瀾溢，經旬雨未休。細聽宜隔牖，遠望憶高樓。風急飄還斷，雲低落更稠。走童驚掣電，饑鳥啄浮漚。絲網張空際，蛛繩續瓦溝。青蛙多入戶，潢潦欲勝舟。雷怒疑山破，池渾似土流。灰人漫禳厭，水馬恣沈浮。廣陌應翻浪，貧居恐作湫。陽精藏不耀，陰氣盛難收。遠色重林暮，繁聲四壁秋。望晴思見日，防冷欲披裘。枕潤眠還懶，車羸出轉憂。散空煙漠漠，迸溜竹修修。樹暗蟬吟咽，巢傾燕語愁。琴書涼簟淨，燈燭夜窗幽。天下那能向，龍邊豈易求。濕煙凝灶額，荒草覆牆頭。酒思淒方罷，詩情耿始抽。下床先仗屐，汲井恐飄甌。危坐徒相憶，佳期未有由。勞君寄新什，終日不能酬。